Venetas

Venetas (, ) – regionas šiaurės rytų Italijoje. Ribojasi su Friulio-Venecijos Džulijos regionu ir Adrijos jūra rytuose, Austrija šiaurėje, Trentinu-Pietų Tiroliu šiaurės vakaruose, Lombardija vakaruose ir Emilija-Romanija pietuose. Regione gyvena 4,5 mln. gyventojų. Veneto sostinė – Venecija.

 Ekonomika 
Veneto BVP sudaro 9,4 % Italijos BVP, t. y. 138 993,5 mln. eurų. Vienam gyventojui tenka 29 225,5 eurų BVP. Svarbiausios ūkio šakos yra žemės ūkis (daržovės, obuoliai, vyšnios, cukriniai runkeliai, pašarai, tabakas, kukurūzai, žirneliai), žvejyba, maisto, tekstilės, metalo apdirbimo pramonė, turizmas, prekyba. Išgaunamos gamtinės dujos, kasamos cinko, švino rūdos, piritas, laužiamas marmuras. Alpėse ant upių įrengtos hidroelektrinės.

Venetas – svarbus turistinis Italijos regionas. Turistų gausiai lankomi Venecijos, Veronos, Padujos, Vičenzos miestai, yra pajūrio kurortų (Lido di Venecija, Lido di Jesolas), kalnų kurortų ir slidinėjimo centrų (Kortina d'Ampecas, Vitorio Venetas ir kt.).

 Geografija 
Veneto šiaurinę dalį užima Karintijos Alpės ir Dolomitinės Alpės (aukščiausia vieta – Marmolados kalnas, 3343 m), pietinę – aliuvinė Po lyguma. Pastarojoje yra vulkaninės kilmės aukštumų (Beričiai, iki 444 m aukščio, Euganėjų aukštumos, iki 602 metrų). Venecijos įlankos krantai žemi, pelkėti, daug lagūnų (didžiausia – Venecijos lagūna).


Po, Adidžė, Pjavė, Brenta ir Livenca yra ilgiausios upės Veneto regione. Vakaruose siekia Gardos ežero krantus.

Veneto klimatas pietuose pereinamasis iš mediteraninio į vidutinių platumų, šiauriau – vidutinių platumų; kalnuose vertikalusis zoniškumas. Per metus iškrinta nuo 750 mm kritulių (Po lygumoje) iki 1500 mm (Alpėse).

Dirvožemiai kalnuose – akmenuoti rudžemiai ir kalciažemiai, kalnų keterose – kalkžemiai, priekalnių lygumose – rudžemiai, Po lygumoje – salpžemiai.

Po žemuma daugiausia sukultūrinta, Venecijos įlankos pakrantėse, Po deltoje yra šlapynių, o Alpėse veši kalnų miškai.

 Administracinis suskirstymas 
Venetas suskirstytas į septynias provincijas:

 Beluno provincija
 Paduvos provincija
 Rovigo provincija
 Trevizo provincija
 Venecijos provincija
 Veronos provincija
 Vičencos provincija


 Gyventojai 
Veneto regionas – vienas tankiausiai gyvenamų Italijoje. Gyventojai pasiskirstę labai netolygiai – gausiai gyvenama Po žemuma ir tarpukalnių slėniai, o Alpės apgyvendintos retai. Krašte vyrauja italų etnografinė grupė venetai, kalbantys venetų kalba. Yra nemažai imigrantų iš Rumunijos, Maroko, Kinijos, Albanijos, Moldavijos.

Didžiausi miestai
 Miestas Gyventojų (2021 m.)Italy: Venetia, citypopulation.de Venecija 250 369 Verona 222 649 Paduja 204 294 Vičenca 105 631 Trevizas 81 279 Kjodža 40 314 Rovigas 40 176 Basano del Grapa 37 859 San Dona prie Pjavės 34 183 Skijus 33 219 Mira 32 218 Koneljanas 30 777 Montebeluna 27 054 Kastelfranko Venetas 25 514 Belunas 24 881 Spinėja 24 238 Vitorio Venetas 23 744 Lenjagas 22 168 Valdanjas 21 909

 Išnašos 

Kategorija:Italijos regionai